Tiedonanto neuvostolle Romanian keskipitkän aikavälin talousstrategiasta

Tiedonanto neuvostolle

Romanian keskipitkän aikavälin talousstrategiasta

1. Johdanto

Komissio suositteli ehdokasmaiden liittymistä koskevaa edistystä käsittelevässä yhteenvedossa 13. lokakuuta 1999, että liittymisneuvottelut Romanian kanssa aloitettaisiin tiettyjen edellytysten täytyttyä. Lastenhuoltolaitoksia koskevan kysymyksen lisäksi komissio ehdotti, että ennen neuvottelujen käynnistämistä Romanian kanssa "myös maan taloudellista tilannetta tarkastellaan lähemmin [...] sen varmistamiseksi, että Romania on toteuttanut tarvittavat toimenpiteet taloudellisen tilanteensa parantamiseksi".

Helsingissä joulukuussa 1999 kokoontunut Eurooppa-neuvosto päätti kutsua Romanian aloittamaan liittymisneuvottelut. Puheenjohtajan päätelmissä todettiin: "On ilmennyt, että eräillä ehdokasvaltioilla ei ole valmiuksia täyttää kaikkia Kööpenhaminassa asetettuja kriteerejä keskipitkällä aikavälillä. Komissio aikoo antaa neuvostolle vuoden 2000 alussa kertomuksen tiettyjen ehdokasvaltioiden edistymisestä Kööpenhaminan taloudellisten kriteereiden täyttämisessä."

Tätä seuranneissa yhteyksissä Romanian hallitukseen komissio selitti, että jotta komissio voisi antaa myönteisen arvion Romanian sitoutumisesta vahvoihin toimiin talousongelmien korjaamiseksi, Romanian on edistyttävä kahdella alueella: 1) Kansainvälisen valuuttarahaston ja Maailmanpankin sekä EU:n kanssa sovittujen lyhyen aikavälin sopeutusohjelmien toteuttamisen on jatkuttava menestyksekkäästi ja b) maalle on laadittava Romanian viranomaisten hyväksymä ja EU:hun liittymiseen tähtäävä keskipitkän aikavälin talousstrategia läheisessä yhteistyössä Euroopan komission ja kansainvälisten rahoituslaitosten kanssa.

Liittymisprosessin yhteydessä keskipitkän aikavälin talousstrategian tavoitteena on sitouttaa viranomaiset tarvittaviin uudistuksiin, jolloin luotaisiin terve mikro- ja makrotaloudellinen perusta kestävän kasvun jatkumiselle ja Kööpenhaminan taloudellisten kriteereiden täyttämiselle keskipitkällä aikavälillä.

Hallitus esitti keskipitkän aikavälin talousstrategian 16. maaliskuuta 2000. Kaikki poliittiset puolueet, hallitus ja Romanian presidentti hyväksyivät sen. Strategiaa vahvistettiin yksityiskohtaisemmalla toimintasuunnitelmalla, jonka hallitus hyväksyi toukokuun 2000 lopussa.

Romanian viranomaisten laatiessa keskipitkän aikavälin talousstrategiaa ja toimintasuunnitelmaa komission yksiköt antoivat viranomaisille teknistä apua tiiviissä yhteistyössä Kansainvälisen valuuttarahaston ja Maailmanpankin henkilöstön kanssa erityisesti antamalla yhteisiä lausuntoja strategian ja toimintasuunnitelman eri luonnoksista.

Komissio antoi kertomuksen edistymisestä yleisten asioiden neuvostossa 20. maaliskuuta 2000 ja ilmoitti neuvostolle esittävänsä arvion keskipitkän aikavälin talousstrategiasta, kun täytäntöönpanojärjestelyt (eli toimintasuunnitelma) oli viimeistelty. Tämä tiedonanto täyttää tämän sitoumuksen. Tiedonannossa tarkastellaan lyhyesti keskipitkän aikavälin talousstrategian ja toimintasuunnitelman laatimiseen johtanutta kehitystä, arvioidaan kumpaakin ja korostetaan tulevaisuuden kannalta keskeisiä kysymyksiä, joista erityisesti mainittakoon keskipitkän aikavälin talousstrategian ja toimintasuunnitelman täytäntöönpanon seuranta.

2. Keskipitkän aikavälin talousstrategia ja toimintasuunnitelma Kuvaus ja arvio

Keskipitkän aikavälin talousstrategia ja toimintasuunnitelma ovat toisiaan täydentäviä hallituksen hyväksymiä asiakirjoja. Keskipitkän aikavälin talousstrategiassa asetetaan talouspolitiikan strategiset yleislinjaukset ja se laadittiin yhteistyössä poliittisten puolueiden, ammattiliittojen, työnantajayhdistysten ja muiden kansalaisyhteiskunnan (ml. kirkot ja eri toimialoja edustavat liitot) edustajien kanssa. Kun hallitus esitti keskipitkän aikavälin talousstrategian 16. maaliskuuta, Romanian presidentti, pääministeri ja 16 tärkeimmän poliittisen puolueen johtajat antoivat poliittisen julkilausuman, jossa ne vahvistavat tukensa Euroopan unioniin liittymiselle ja ilmoittavat tukevansa keskipitkän aikavälin talousstrategian periaatteiden toteuttamista yhtenä ratkaisevan tärkeänä tekijänä maan EU-jäsenyyteen tähtäävissä pyrkimyksissä.

Asiakirjassa analysoidaan hyvin talouden tilaa ja yksilöidään tärkeimmät rakenteiden, instituutioiden ja makrotalouden heikkoudet. Strategian keskeisenä yleistavoitteena on varmistaa, että Romanian talous on liittymisen kannalta valmis vuoteen 2007 mennessä. Strategiassa määritellään neljä laajaa välitavoitetta: 1) omistusoikeuksien selventäminen, 2) puuttuvien, taloutta koskevien säännösten antaminen, joilla korjataan olemassa olevat lainsäädännölliset puutteet ja epäjohdonmukaisuudet, 3) rahoituskurin parantaminen ja 4) harmaan talouden vähentäminen.

Asiakirjassa ei kuitenkaan ollut talouspoliittista matriisia tai täytäntöönpanon aikataulua. Asiakirja perustuu konsensusajatteluun, joten siinä ei käsitellä toimintaohjeita yksityiskohtaisesti ja jotkin keskeiset osa-alueet ovat jääneet täysin huomiotta. Esimerkkeinä alueista, joista olisi ollut hyödyllistä saada yksityiskohtaisempaa tietoa, voidaan mainita seuraavat: kilpailu, yksityistäminen, rakennesopeutus ja suuryritysten yksityistämisen nopeuttaminen.

Näin ollen toimintasuunnitelman sekä talousstrategian perustana olevan makrotalouden strategian hyväksyminen toukokuun 2000 lopussa olikin huomattava parannus ja osoitti hallituksen taholta kiitettävää ponnistelua tuottaa keskipitkän aikavälin talousstrategian yksityiskohtainen ja yhtenäinen täytäntöönpanosuunnitelma.

Toimintasuunnitelmassa käsitellään talousuudistukseen liittyviä vaikeita ja kiireellisiä kysymyksiä rakentavasti ja realistisesti. Siinä selvitetään tietyt talousuudistukset tarkasti ja asetetaan niille toteutusaikataulu. Se on lisäksi yhteneväinen Romanian hallituksen muiden kansainvälisten talouspoliittisten sitoumusten kanssa, erityisesti Kansainvälisen valuuttarahaston valmiusluottojärjestelyn ja Maailmanpankin rakennesopeutuslainojen kanssa.

Toimintasuunnitelman päätavoite on vakauttaa talous kestävästi 2-3 vuoden kuluessa. Tähän pyritään tiukan talouspolitiikan ja yritys- ja rahoitusalan rakennemuutosten avulla. Makrotalouden skenaarion mukaan BKT:n määrän kasvu nopeutuu 6 prosenttiin vuonna 2004. Tämän ohella inflaation odotetaan hidastuvan 9 prosenttiin joulukuussa 2004, julkisen talouden alijäämän vakautuvan 3 prosenttiin suhteessa BKT:hen vuosina 2000-2004 ja työttömyyden supistuvan noin 9 prosenttiin työvoimasta vuoteen 2004 mennessä. Lisäksi toimintasuunnitelmassa luetellaan useita tärkeitä uudistuksia, jotka koskevat erityisesti terveydenhuoltoa, eläkejärjestelmää, koulutusta, infrastruktuurin kehittämistä jne. ja joiden avulla pyritään saavuttamaan maan talouden potentiaali, valmistautumaan EU:hun liittymiseen ja vastaamaan maan keskipitkän ja pitkän aikavälin haasteisiin.

Yleisesti ottaen talouspoliittiset toimenpiteet ovat tarkoituksenmukaisia. Finanssipolitiikan osalta toimintasuunnitelman tärkeimmät tavoitteet ovat parantaa julkisten menojen hallintaa ja finanssipolitiikan kestävyyttä ja vähentää maksurästejä kansantaloudessa.

Raha- ja valuuttapolitiikan osalta toimintasuunnitelmassa korostetaan tarvetta harjoittaa tiukkaa rahapolitiikkaa lyhyellä aikavälillä inflaation hillitsemiseksi, vakauteen tähtäävän rahataloudellisen ympäristön luomiseksi ja valmistautumiseksi nimellisen ja reaalisen lähentymisen edistymiseen.

Finanssipolitiikan ja rahoitussektorin uudistamisessa, yksityistämisessä, yleishyödyllisten laitosten rakenneuudistuksessa ja kauppapolitiikassa suunnitellut toimenpiteet ovat erityisen tärkeitä ja tarkoituksenmukaisia. Niiden määrätietoinen ja ajoissa suoritettu toimeenpano olisi keskeisen tärkeää mikrotalouden perusteiden vahvistamiseksi, mikä mahdollistaisi terveen ja vakaan kasvun jatkumisen.

Komission arvion mukaan useimmat toimintasuunnitelman toimenpiteistä ovat tarkoituksenmukaisia. Komissiolla on joitakin teknisiä varauksia siitä, kuinka johdonmukaisia ne ovat makrotalouden puitteiden kanssa. Täytäntöönpantuina toimenpiteet kuitenkin parantavat oikeusvarmuutta, lisäävät Romanian uskottavuutta rahoitusmarkkinoilla sekä kotimaassa että ulkomailla ja auttavat osaltaan parantamaan maan yleistä taloudellista tilaa ja lisäävät väestön hyvinvointia. Tällaiset muutokset tukevat Romanian pyrkimyksiä liittyä Euroopan unioniin. Komissio ymmärtää, että useiden uudistusten toteuttaminen on vaikeaa, ja huolehtii siitä, että yhteisön liittymistä edeltävällä rahoitusavulla vaikutetaan näihin seikkoihin.

3. Seuranta

Romanian hallituksen hyväksymät keskipitkän aikavälin talousstrategia ja toimintasuunnitelma ovat merkittäviä ja tervetulleita toimenpiteitä sellaisen johdonmukaisemman talouspolitiikan laatimiseksi ja toteuttamiseksi, jolla tuetaan liittymistä edeltäviä ponnisteluja ja lisätään niiden uskottavuutta.

Viimeisen kymmenen vuoden kehitys kuitenkin osoittaa, että talousohjelmien kestävä ja johdonmukainen toteuttaminen on ollut Romaniassa erittäin vaikeaa. Kansainvälisten rahoituslaitosten sopeutusohjelmat ovat viime vuosina usein epäonnistuneet, koska maalla ei ole ollut selkeää keskipitkän aikavälin strategiaa. Lisäksi rahoitusalan viime aikaiset ongelmat osoittavat selkeästi, että on tärkeää toteuttaa keskipitkän aikavälin talousstrategian uudistukset kokonaisuudessaan ja ajallaan.

Romanian talousongelmat ovat erittäin laajoja ja syviä. Komissio katsoo, että panemalla täytäntöön keskipitkän aikavälin talousstrategian ja toimintasuunnitelman Romania voisi sekä parantaa väestönsä elintasoa että parantaa mahdollisuuksiaan täyttää Euroopan unioniin liittymisedellytyksenä olevat Kööpenhaminan talouskriteerit. Tässä mielessä keskipitkän aikavälin talousstrategiassa ja toimintasuunnitelmassa hahmoteltujen uudistusten toimeenpanoa voidaan pitää virallisen liittymistä edeltävän strategian perustavanlaatuisena osana. Uudistusten täydellisellä toteuttamisella olisi lisäksi se etu, että se parantaisi Romanian mahdollisuuksia houkutella maahan kipeästi kaivattuja ulkomaisia suoria sijoituksia sekä varoja kansainväliseltä rahoitusyhteisöltä. Jos taasen näitä uudistuksia ei saada toteutettua, se vaikuttaisi epäsuotuisasti liittymistä edeltävään prosessiin ja Romanian mahdollisuuksiin täyttää liittymisneuvotteluissa tehdyt sitoumukset.

Niinpä komissio pitää erityisen tärkeänä keskipitkän aikavälin talousstrategian toteuttamisen seurantaa tiiviissä yhteistyössä kansainvälisten rahoituslaitosten ja jäsenvaltioiden kanssa. Komissio aikoo ottaa keskipitkän aikavälin talousstrategian ja toimintasuunnitelman edistymisen huomioon Romanian edistymisestä laadittavassa määräaikaiskertomuksessa, Eurooppa-sopimuksen toimielinten säännöllisissä kokouksissa sekä harkitessaan neuvoston marraskuussa 1999 myöntämän yhteisön makrotaloudellisen rahoitusapulainan toisen, 200 miljoonan euron suuruisen erän maksamista.

Lisäksi komissio aikoo

* perustaa riippumattoman seurantaryhmän, joka raportoi Romanian hallitukselle

* perustaa kansainvälisen tarkastusmenettelyn, johon kutsutaan Kansainvälisen valuuttarahaston ja Maailmanpankin edustajia komission edustajien lisäksi

* järjestää kansainvälisen seurantaryhmän ja Romanian viranomaisten välillä säännöllisiä kuulemisia, joissa tarkastellaan keskipitkän aikavälin talousstrategian ja toimintasuunnitelman täytäntöönpanoa.